เล่นตามน้ำ!โมนิก้าและทีมงาน
*หลังจากดัชนีแกว่งตัวออกด้านข้างเหมือนกับที่ได้เม้าท์ให้ฟังตั้งแต่วันก่อน “โมนิก้า” ก็สัมผัสได้ถึงโอกาสที่ดัชนีจะไต่เพดานบินสูงขึ้นไปเรื่อยๆ คงไม่ยากสักเท่าไหร่ เพราะแรงเทขายที่มีออกมาในล็อตนี้ไม่มากอย่างที่คิด บวกกับแรงซื้อก็มีเข้ามาอย่างต่อเนื่อง ส่งผลให้ภาพรวมของตลาดหุ้นไทยยังดูดีเหมือนเดิมทุกประการ ซึ่งเป็นจังหวะของการ follow buy นะจะบอกให้
23 ส.ค. 2559

*หลังจากดัชนีแกว่งตัวออกด้านข้างเหมือนกับที่ได้เม้าท์ให้ฟังตั้งแต่วันก่อน “โมนิก้า” ก็สัมผัสได้ถึงโอกาสที่ดัชนีจะไต่เพดานบินสูงขึ้นไปเรื่อยๆ คงไม่ยากสักเท่าไหร่ เพราะแรงเทขายที่มีออกมาในล็อตนี้ไม่มากอย่างที่คิด บวกกับแรงซื้อก็มีเข้ามาอย่างต่อเนื่อง ส่งผลให้ภาพรวมของตลาดหุ้นไทยยังดูดีเหมือนเดิมทุกประการ ซึ่งเป็นจังหวะของการ follow buy นะจะบอกให้
*ฉะนั้นการที่ดัชนี “แกว่งขึ้น แกว่งลง”  ก่อนจะลงเอยที่ระดับ 1,539.24 จุด บวกไป 0.48 จุด ด้วยมูลค่า 4.60 หมื่นล้านบาท โดยฝรั่งตาน้ำข้าวกระโจนเข้าซื้อหุ้นไปทั้งสิ้น 2 พันล้านบาท ขณะที่ปอบผีฟ้าก็ไล่เก็บหุ้นเข้าพอร์ตเกือบ 1 พันล้านบาท “โมนิก้า” ถือเป็นโมเมนตัมที่ทำให้การเดินหน้าขึ้นไปยืนเหนือ 1,550 จุด ไม่ใช่เรื่องเหนือบ่ากว่าแรง เพราะมันคงไม่มีอะไรเลวร้ายไปกว่านี้อีกแล้วนะคะ
*สาเหตุที่ทำให้เชื่อเช่นนั้นเป็นผลมาจากท่าทีการขึ้นดอกเบี้ยของเฟดเป็นเรื่องที่รับรู้กันมาระยะหนึ่งแล้วว่า ถ้าปีนี้จะมีการปรับขึ้นดอกเบี้ยจริงๆ ก็คงปรับขึ้นครั้งเดียวในช่วงปลายปี หากจะปรับขึ้นดอกเบี้ยในเดือนหน้าทันทีทันใด ก็คงเป็นเรื่องที่ตลาดพอกล้อมแกล้มได้ “โมนิก้า” ถึงพยายามให้นักเล่นมองอาการ sideway ในเที่ยวนี้เป็นจังหวะของการเล่นรอบเพื่อเพิ่มผลตอบแทนเจ้าค่ะ
*เหมือนกับการขยับขึ้นของ BA ขึ้นมายืนอยู่ที่ระดับ 24.80 บาท บวกไป 1 บาท หรือขึ้นไป 4.20% ด้วยมูลค่า 1.30 พันล้านบาท เหมือนเป็นการส่งสัญญาณให้รู้ว่า หุ้นกำลังจะขึ้นไปทดสอบแนวต้าน 27 บาทอีกรอบ มันเป็นจังหวะที่ต้องเล่นตามโดยไม่มีข้อแม้ เพราะข้อมูลหลายอย่างค่อนข้างเป็นใจ บวกกับเงินทุนยังไหลเข้ามาอย่างต่อเนื่อง หุ้นตัวนี้เลยบินฉิวพะยะค่ะ
*เช่นเดียวกับในรายของ BIG ทะยานขึ้นอย่างต่อเนื่อง ก่อนจะปิดที่ระดับ 5.25 บาท บวกไป 0.39 บาท หรือขึ้นไป 8% ด้วยมูลค่า 255 ล้านบาท ก็เป็นสถานการณ์ที่คล้ายคลึงกับรายข้างต้น แต่มีจังหวะที่น่าลุ้นมากกว่าหลายช่วงตัว แถมเป็นหุ้นที่มาพร้อมกับสตอรี่โตไม่หยุด วันนี้ถึงไม่มีเวลาอิดออดอะไรทั้งสิ้น เนื่องจาก “เวลา” และ “วารี” ไม่เคยรอใครทั้งนะคะ
*ส่วนในรายของ WICE ยังเป็นอะไรที่คาบลูกคาบดอก อยากจะอธิบายถึงจุดเปลี่ยนของหุ้นเกิดขึ้นหรือยัง? เพราะก่อนหน้านี้ก็เคยกระชากขึ้นแรงสุดๆ แต่สุดท้ายก็จากไปอย่างไร้ร่องรอย ล่าสุดหุ้นเด้งขึ้นมาปิดที่ 3.44 บาท บวกไป 0.38 บาท หรือขึ้นไป 12.40% ด้วยมูลค่า 210 ล้านบาท “โมนิก้า” บอกได้แค่ว่า หากขึ้นไปยืนเหนือ 3.60 บาทไม่ได้ คงต้องรีบถอยก่อนเจ้าค่ะ
*ที่น่าแปลกใจก็คือ SYNTEC ซึ่งเป็นหุ้นพื้นฐานแกร่ง กำไรยอดเยี่ยม แต่ทำไมราคาหุ้นถึงยกฐานลำบากเหลือเกิน ล่าสุดหุ้นขึ้นมายืนอยู่ที่ 4.08 บาท บวกไป 0.24 บาท หรือขึ้นไป 6.25% ด้วยมูลค่า 321 ล้านบาท ซึ่งเป็นการซื้อขายบนค่า P/E 8 เท่า “โมนิก้า” มองจากมุมไหน ด้านไหน ก็ยังน่าเล่นอยู่ดี แต่ดันมีสัญญาณเทคนิคบางตัวกดหัวให้เห็นท่นโท่ จึงต้องเตรียมแผนสำรองไว้บ้างนะคะ
*เช่นเดียวกับในรายของ WHA ซึ่งกระชากขึ้นมาปิดที่ 3.58 บาท บวกไป 0.20 บาท หรือขึ้นไป 5.90% ด้วยมูลค่า 1.40 พันล้านบาท มันเป็นสถานการณ์ต่อเนื่องที่เกิดขึ้นจากวันก่อน “โมนิก้า” ถึงต้องออกโรงบอกกับแฟนคลับว่า อย่าอยู่เฉย! เพราะหลายอย่างเริ่มมาอย่างช้าๆ แถมสตอรี่เกี่ยวกับการ “ลดหนี้ เพิ่มกำไร” เริ่มปรากฏให้เห็นชัดขึ้นแบบนี้ ได้เวลาขึ้นไปทดสอบแนวต้าน 4 บาทอีกครั้งแล้วเจ้าคะ
*ส่วนในรายของ ATP30 กระชากขึ้นแต่ละครั้ง รู้สึกเสียวซ่านไปทุกรูขุมขน “โมนิก้า” ถึงต้องชายตามองเป็นระยะ  เพราะมันคงมีอะไรดีบางอย่างซ่อนไว้ หุ้นถึงพุ่งไม่หยุดฉุดไม่อยู่  ล่าสุดกระชากขึ้นมาปิดที่ 2.10 บาท บวกไป 0.32 บาท หรือขึ้นไป 17% ด้วยมูลค่า 234 ล้านบาท  จนตลาดหลักทรัพย์ฯ ขึ้นเครื่องหมาย Trading Alert  พร้อมกับจับเข้าคุกเงินสดแบบนี้ วันนี้ได้พิสูจน์ว่า “ของแท้” หรือ “ของเทียม” แล้วล่ะค่ะ
*สำหรับรายที่ผ่านกระบวนการพิสูจน์มาระดับหนึ่งอย่าง TSE มันเป็นช็อตที่ต้องเริ่มคิดกันนิดหนึ่ง หลังหุ้นวิ่งขึ้นมาปิดที่ 5 บาท บวกไป 0.18 บาท หรือขึ้นไป 3.70% ด้วยมูลค่า 390 ล้านบาท มันเป็นการเปลี่ยนฐานให้สูงขึ้นเหมือนที่เคยได้คำนวณไว้หรือเปล่า? หากเป็นเหมือนกับที่เม้าท์ให้ฟังเมื่อวันก่อน จังหวะนี้ต้องตามไปดูในทันที! เพราะรูปแบบการเล่นหลังจากนี้จะเร็วขึ้นแน่นอนค่ะ
*เม้าท์ถึงเรื่องเร็วๆ มันๆ “โมนิก้า” ขอให้แฟนคลับย้อนดูวีรกรรมของหุ้นร้อน CWT หลังจากประกาศขายหุ้น PP ให้กับเหล่านักเล่นหุ้นตัวยงในตลาดหุ้น ความก็ดันมาแตกดังโพละ! เพราะราคาที่ประกาศขาย 4 บาท คุณพี่ยืดเวลาให้คนพวกนั้นชำระเงินในช่วงเดือน ธ.ค. พอถึงเวลาจริงๆ อาจไม่มีการจ่ายเงินแม้แต่แดงเดียวก็ได้ จึงขอปรบมือให้กับแมงเม่าที่เข้ามาช่วยดันหุ้นโดยไม่รู้อิโหน่อิเหน่! ล่าสุดหุ้นปิดที่ 4.46 บาท บวกไป 0.06 บาท แค่นึกก็เสียวแล้วล่ะค่ะ
*ตบท้ายกันที่เรื่องดีๆ ที่เกิดขึ้นกับ MTLS กันสักหน่อยดีกว่า หลังผู้ถือหุ้นรายใหญ่ขายบิ๊กล็อต 3% ให้กับนักลงทุนสถาบัน เพื่อเสริมสร้างความแข็งแกร่งให้กับโครงสร้างผู้ถือหุ้น แถมยังเป็นการยกระดับตัวหุ้นขึ้นไปอีกขั้นแบบนี้ “เฮียชูชาติ” ถึงการันตีว่า พันธมิตรมองเห็นอนาคตที่สดใสรออยู่ข้างหน้า จึงขอร่วมขบวนรถด่วนเที่ยวนี้ไปด้วยคน “โมนิก้า” ถึงเชื่อว่า ราคาหุ้นคงถึงเวลากระชากขึ้นอีกครั้งแล้วล่ะค่ะ 